Beeld sê: CR wys realisme met begin van groot oopsluit | Netwerk24
Die stappe kom in breë trekke ooreen met die bestuur van inperkingsvlakke internasionaal. Bill de Blasio, burgemeester van New York – die aardse vagevuur van die pandemie – het pas juis gevra dat ander plekke nie te vinnig uit inperkings beweeg nie. Volgens hom kon daar nou ’n mate van ’n beheerbare draaipunt in die stad bereik word weens inperkings. Hy waarsku te vinnige stappe kan infeksies tot angswekkend vlakke laat opskiet.
Hoewel heelwat skade reeds aan die ekonomie aangerig is, bied vlak 3 ’n betekenisvolle eerste stap om die hersteltog aan te pak. Ook op persoonlike vlak is daar verligting, met groter bewegingsvryheid, wat insluit voldag-oefentye, ’n eerste derde van studente wat reeds kan terugkeer na kampusse en die toelaat van drankverkope.
Dit is veral te verwelkom dat die land as ’n geheel na vlak 3 beweeg, aangesien die administratiewe vaardighede duidelik ontbreek om veral stedelike brandpunte op ander vlakke te bestuur.
Ramaphosa het gunstige klem gelê op raadpleging met bykans alle rolspelers en sektore.
Ramaphosa het gunstige klem gelê op raadpleging met bykans alle rolspelers en sektore. Hopelik sal die raadpleging voortduur en verdere ontperkings, soos die toerismebedryf wat hy as voorbeeld uitgelig het, gouer eerder as later gebeur.
Hoewel hy om verskoning gevra het vir die ongerief wat mense verduur, ontbreek sy reaksie op twee belangrike hofbeslissings. Die een het die bestuur van veiligheidsmagte gesensureer. En veral moes hy verduidelik het waarom dit vir ’n hof nodig was om sy politieke en burokraties lakeie uit die pad te stamp om kos aan honger mense uit te deel.
Die voortgesette verbod op tabakhandel bly ook erg onsinnig. Miljoene rande word so van die staatskas na rampokkers gekanaliseer en is olie op die vuur van bewerings – hopelik ten onregte – wat daaroor hang. Ook tot Ramaphosa se eie nadeel.
’n Kritieke punt wat hy gemaak het, is dat die onus vir veilige saamleef met die koronavirus, veral deur sosiale afstand, nou na Jan Alleman verskuif. Mense gaan nou grootliks hul eie en ander om hulle se lot in hul eie hande moet neem.
Meer oor: Cyril Ramaphosa | Koronavirus | Vlak 3